**P R A V I L N I K**

**O DODJELI POČASNIH TITULA I DRUGIH PRIZNANJA**

**NA UNIVERZITETU CRNE GORE**

**-prečišćen tekst-[[1]](#footnote-1)**

**I OSNOVNE ODREDBE**

**Član 1**

Ovim pravilnikom utvrđuju se vrste priznanja koja dodjeljuje Univerzitet Crne Gore, kao i uslovi i postupak za njihovu dodjelu.

**Član 2**

Univerzitet Crne Gore (u daljem tekstu: Univerzitet) može, kao priznanje, dodijeliti počasni doktorat, povelju, zahvalnicu i zvanje počasnog profesora (professor honoris cusa).

**Član 3**

Univerzitet može dodijeliti počasni doktorat istaknutoj naučnoj, kulturnoj ili drugoj javnoj ličnosti iz zemlje i inostranstva za izuzetan doprinos u pojedinim oblastima nastavnog, naučnog, istraživačkog i umjetničkog stvaralaštva koji je značajno doprinio unapređenju visokog obrazovanja, nauke, tehnike, tehnologije, kulture ili umjetnosti, kao i za afirmaciju i širenje ugleda Univerziteta i njegovih organizacionih jedinica.

Univerzitet može u toku jedne studijske godine dodijeliti najviše jedan počasni doktorat.

Povelja Univerziteta je najveće priznanje Univerziteta i može se dodjeliti domaćem ili stranom fizičkom i pravnom licu, za poseban doprinos razvoju Univerziteta i unapređenju njegovog rada, koji je svojim naučnim, stručnim ili drugim rezultatom značajno uvećao ugled Univerziteta u zemlji ili inostranstvu i koji je svojim izuzetnim zalaganjem doprinio unapređivanju saradnje Univerziteta sa drugim odgovarajućim institucijama u zemlji i inostranstvu.

Povelja Univerziteta dodjeljuje se u povodu obilježavanja jubilarnih godišnjica Univerziteta (na svaku desetu godišnjicu).

Univerzitet može za jednu jubilarnu godišnjicu dodijeliti najviše tri Povelje.

Zahvalnica se dodjeljuje akademskom osoblju za doprinos na podizanju obrazovnog, naučnog i materijalnog statusa Univerziteta, kao i za zapažene uspjehe u nastavnom i naučno-istraživačkom radu.

Univerzitet može dodijeliti zvanje počasni profesor (professor honoris causa) istaknutom profesoru ili naučnom radniku iz inostranstva za poseban doprinos razvoju visokoškolske djelatnosti ako svojim nastavno-obrazovnim, naučno-istraživačkim i aplikativno-profesionalnim aktivnostima ima potvrđenu međunarodnu afirmaciju i reputaciju, ako svojim djelovanjem radi na opštem podizanju naučno-istraživačkih kapaciteta, ako je bio ili još uvijek jeste na čelu Međunarodnih naučno-istraživačkih institucija koje su prepoznate u sveukupnoj javnosti, ako je bio ili još uvijek jeste na čelu velikih naučno-istraživačkih projekata, ukoliko je učestvovao ili učestvuje na objedinjavanju naučno-istraživačkih kapaciteta na međunarodnom nivou i ako je doprinio ili doprinosi uključivanju domaće naučne zajednice i istraživačke infrastrukture prepoznate u međunarodnoj javnosti.

**Član 4**

Priznanja se dodjeljuju pojedincu za života.

**II POSTUPAK DODJELJIVANJA PRIZNANJA**

**Počasni doktorat**

**Član 5**

Senat sprovodi postupak za dodjelu počasnog doktorata i donosi odluku o dodjeli počasnog doktorata.

Inicijativu za dodjelu počasnog doktorata mogu pokrenuti rektor ili Vijeće organizacione jedinice.

**Član 6**

Inicijativa za dodjelu počasnog doktorata podnosi se Senatu i treba da sadrži odluku ovlašćenog predlagača o pokretanju inicijative za dodjelu počasnog doktorata i obrazloženje razloga zbog kojih se predlaže dodjela počasnog doktorata.

Obrazloženje inicijative sadrži: biografske podatke; bibliografske podatke; mišljenje o naučnom, odnosno umjetničkom i stručnom radu; ocjenu doprinosa kandidata unapređenju naučne misli, kao i doprinos razvoju visokog obrazovanja, naučnog, istraživačkog i umjetničkog stvaralaštva, odnosno unapređenju tehnologije, tehnike i kulture; ocjenu doprinosa kandidata afirmaciji, širenju ugleda i unapređenju rada i razvoja Univerziteta i organizacione jedinice Univerziteta

Obrazložena inicijativa sa potrebnom dokumentacijom podnosi se Univerzitetu najkasnije do 1. marta tekuće godine.

**Član 7**

Komisija za univerzitetska priznanja (u daljem tekstu: Komisija) razmatra sve prispjele inicijative i podnosi Senatu izvještaj za dodjelu počasnog doktorata.

**Član 8**

Komisija iz člana 7 ovog pravilnika ima tri člana.

Dva člana imenuje Senat iz reda redovnih profesora i naučnih savjetnika, istaknutih članova akademske zajednice.

Predsjednik komisije je prorektor, koga imenuje rektor.

**Član 9**

Senat donosi odluku o dodjeli počasnog doktorata tajnim glasanjem. U slučaju više kandidata, kada nijedan ne dobije potrebnu većinu, glasanje se ponavlja za kandidata sa najvećim brojem glasova.

**Član 10**

Lice kome je dodijeljen počasni doktorat svečano se promoviše i dodjeljuje mu se diploma počasnog doktora, po pravilu u okviru obilježavanja dana Univerziteta.

Diplomu počasnog doktora potpisuje rektor.

Diploma se ovjerava suvim žigom Univerziteta.

Diploma se ispisuje ručno-kaliografski.

Sadržaj i oblik diplome o sticanju počasnog doktorata utvrđuje rektor.

**Član 11**

Univerzitet vodi evidenciju o dodijeljenim počasnim doktoratima, koja se trajno čuva.

**Povelja Univerziteta**

**Član 12**

Inicijativu za dodjelu Povelje Univerziteta mogu pokrenuti rektor ili Vijeće organizacione jedinice.

Uz inicijativu iz stava 1 ovog člana dostavlja se detaljno obrazloženje.

Inicijativa se podnosi Senatu.

**Član 13**

Komisija iz člana 7 ovog pravilnika razmatra podnijetu inicijativu i podnosi Senatu izvještaj za dodjelu Povelje Univerziteta.

**Član 14**

Postupak za izjašnjavanje Senata za dodjelu Povelje Univerziteta je definisan članom 9 ovog pravilnika.

**Član 15**

Povelja Univerziteta se izrađuje na visokokvalitetnom papiru, sa kožnim povezom na kome je otisnut naziv i znak Univerziteta, a na unutrašnjoj strani naziv priznanja; ime i prezime fizičkog lica, odnosno naziv pravnog lica; kratko obrazloženje iz odluke Senata o dodjeli Povelje Univerziteta, broj I datum izdavanja, suvi žig Univerziteta i potpis rektora.

**Član 16**

Povelju Univerziteta uručuje rektor na svečanom skupu.

**Zahvalnica Univerziteta**

**Član 17**

O dodjeli zahvalnice Univerziteta odlučuje Senat, na prijedlog rektora.

Zahvalnica se može dodijeliti samo jednom.

Postupak izjašnjavanja Senata za dodjelu Zahvalnice Univerziteta je definisan članom 9 ovog pravilnika.

Zahvalnicu Univerziteta uručuje rektor na svečanosti povodom obilježavanja dana Univerziteta.

**Zvanje počasni profesor (professor honoris causa)**

**Član 17a**

Prijedlog za dodjelu zvanja počasni profesor (professor honoris causa) utvrđuje Vijeće organizacione jedinice ili rektor.

**Član 17b**

Prijedlog za dodjelu zvanja počasni profesor (professor honoris causa) pored izreke odluke kojom se utvrđuje, mora sadržati biografske i bibliografske podatke kandidata i pojašnjenje jednog ili više razloga iz člana 3 stav 7 ovog pravilnika zbog kojih se predlaže dodjela tog zvanja, uz odgovarajuće dokaze.

**Član 17c**

Prijedlog iz člana 17b ovog pravilnika sa mišljenjem Komisije iz člana 7 ovog pravilnika o podnijetom prijedlogu, dostavlja se Senatu, na usvajanje.

**Član 17d**

Mišljenje Komisije iz člana 17c ovog pravilnika objavljuje se u Biltenu Univerziteta Crne Gore najmanje 15 dana prije dana održavanja sjednice Senata na kojoj se odlučuje o prijedlogu za dodjelu zvanja počasni profesor (professor honoris causa).

**Član 17e**

Senat donosi odluku o dodjeli zvanja počasni profesor (professor honoris causa) većinom glasova ukupnog broja članova Senata.

U slučaju više kandidata, kada nijedan ne dobije potrebnu većinu, glasanje se ponavlja za kandidata sa najvećim brojem glasova.

**Član 17f**

Lice kome je dodijeljeno zvanje počasni profesor (professor honoris causa) svečano se promoviše i dodjeljuje mu se diploma o sticanju zvanja počasni profesor (professor honoris causa) na svečanoj sjednici Senata.

Diplomu počasnog profesora potpisuju rektor Univerziteta i dekan, odnosno direktor organizacione jedinice na čiji prijedlog je pokrenut postupak za dodjelu zvanja počasni profesor (professor honoris causa).

Kada je prijedlog za dodjelu zvanja počasni profesor (professor honoris causa) dao rektor, diplomu koja se dodjeljuje počasnom profesoru potpisuje samo rektor.

Diploma o sticanju zvanja počasni profesor (professor honoris causa) se ovjerava suvim žigom Univerziteta i ispisuje se ručno-kaliografski.

Sadržaj i oblik diplome o sticanju zvanja počasni profesor (professor honoris causa) utvrđuje rektor.

**Član 17g**

Univerzitet vodi evidenciju o dodijeljenim zvanjima počasni profesor (professor honoris causa), koja se trajno čuva.”

**III ZAVRŠNE ODREDBE**

**Član 18**

Ovaj pravilnik stupa na snagu osmog dana od dana objavljivanja u “Biltenu Univerziteta Crne Gore”.

1. Pravilnik o dodjeli počasnih titula i drugih priznanja na Univerzitetu Crne Gore, br. 08-1412 od 28.05.2015.godine (Bilten UCG, br. 347/15)

   Pravilnik o dopunama Pravilnika o dodjeli počasnih titula i drugih priznanja na Univerzitetu Crne Gore, br. 03- 801 od 04.06.2021. godine (Bilten UCG, br. 533/21) [↑](#footnote-ref-1)